Stele Tahun 400

Stele Tahun 400, atau Batu Bersurat Tahun 400, ialah stele Mesir Purba yang dikeluarkan pada abad ke-13 SM. Maksud stele ini tidak begitu jelas tetapi umumnya ia diandaikan meraikan ulang tahun ke-400 suatu peristiwa yang berkaitan dengan dewa Seth.

Sejarah dan penerangan
Batu bersurat ini ditemui pada tahun 1863 oleh Auguste Mariette, yang sedang menggali di dalam kuil besar di Tanis. Mariette menyalin kemudian menanam semula stele itu, yang ditemui semula oleh Pierre Montet pada tahun 1933 dan kemudiannya dipindahkan ke Muzium Kaherah.

Batu bersurat yang tidak lengkap ini dibuat semasa pemerintahan Ramesses II dari Dinasti ke-19; firaun ini digambarkan dalam bahagian separa bulatnya mempersembahkan balang-balang wain kepada Seth, yang namanya dipadam apabila dewa ini dimomokkan pada zaman kemudian. Di belakang firaun berdirinya seorang pegawai bernama Seti, pengarang stele ini.

Tulisan pada daftar bawah menyatakan bahawa Seti, anak lelaki Paramessu dan Tia, datang untuk menyembah Seth dan memperingati peristiwa ini dengan mengeluarkan stele granit ini; anehnya, dan dengan kelulusan Ramesses II, Seti mencatat tarikh stele itu kepada “Tahun 400, hari keempat bulan keempat Musim Pembanjiran” bagi seorang firaun bernama Aapehtiseth Nubti (“Besar kekuatan Seth, dia yang dari Ombos”):

<-E20-O29:F9*F9-><-t-S13-Z4-E20->

Tafsiran
Sejak penemuannya, Tahun 400 Nubti jelas bukanlah tahun pemerintahan tetapi sejenis ulang tahun. Memandangkan selang 400 tahun dan rujukan jelas kepada dewa Seth, Nubti pada mulanya disangka seorang pemerintah Hyksos yang tidak didokumenkan. Justeru, ulang tahun ke-400 itu dicadangkan mungkin merujuk kepada satu peristiwa penting seperti pembinaan kuil Seth, atau, lebih umumnya, permulaan suatu era baru. Penemuan ini juga menyokong hipotesis yang kini telah disangkal bahawa Tanis ialah ibu kota Hyksos purba, Avaris, dan bahawa stele itu mungkin satu peringatan bagi ketibaan Hyksos.

Bagaimanapun, pada zaman yang lebih moden, para sarjana menyedari bahawa pegawai Seti itu sebenarnya bapa Ramesses, Seti I, pada peringkat awal kerjayanya. Raja Nubti yang terdahulu itu juga bukanlah raja sebenar, sebaliknya Seth sendiri yang diberikan gelaran-gelaran diraja rekaan. Dengan mengundur 400 tahun ke belakang sebelum tempoh yang dicadangkan oleh stele itu (kemungkinan besar ketika Seti menjadi pegawai di bawah raja Horemheb), meletakkan tarikh peristiwa yang diraikannya sekitar tahun 1730–1720 SM.

Rujukan

Bacaan lanjut

Pautan luar
Terjemahan Inggeris stele

Kategori:Batu bersurat Mesir Purba
Kategori:Batu bersurat abad ke-13 SM
Kategori:Penemuan arkeologi 1863
Kategori:Dinasti Kesembilan Belas Mesir
Kategori:Muzium Mesir
Kategori:Ramesses II
Kategori:Set (dewa)
Kategori:Tanis